钦定古今图书集成/方舆汇编/职方典/第1131卷 > 《大别山赋》周镗
## 钦定古今图书集成/方舆汇编/职方典/第1131卷 > 《大别山赋》周镗

“繄大别之为山，镇南纪之要冲。壮荆鄂之形胜，俯江
汉之朝宗。势岌嶪而为驰，羌偃蹇而横空。根几里其
盘盘，屹数仞之崇崇。崔嵬独立兮，安得赤壁浯溪之
雄。崒嵂孤撑兮，乌有祝融天柱之峰。”虽嵩华之莫追，
亦培𪣻之难同。领地灵而欻翕，控浊浪之奔冲。青连
幕阜之遥，翠挹鹤楼之重。郁秋兴兮满亭，澹斜月兮
西风。念明德兮既远，游予目兮增慨。攀古柏之虬枝，
叹神禹兮安在。《伟疏》“之宏功，颂万世之永赖。”宜此
山之突兀，为荆州之胜概。尔乃嵯峨江浒，控扼汉流。
俨翠屏之低列，映二川而相缪。渺方城兮何许，瞻夜
汉兮悠悠。昔芊楚之陆梁，恃威武而虔刘。兼山溪之
险阻，托制胜之良筹。迨夫柏举张兵，阖闾奋矛。自小
别而大别，莽暴骨而为仇。览吴楚之遗迹，曾不满夫
一叹。忆神禹于当年，益咏思乎江汉。嘉皇运之奋兴，
收舆地而为一，肆疆理之南国，赫天兵之俯集。险不
足固，惟德无失。故山苞而川流，尽图入于版籍，此圣
化之滂沛，大洽于江汉之域也。乃歌曰：“在昔怀、襄兮
神禹所平，名山既奠兮厥功已成。巍然大别兮汉江
是出，浩浩朝宗兮至于今日。山犹此山兮民犹此情，
皇风斯”荡兮孰不来庭，圣域疆理兮同符神禹。壮哉
《大别》兮镇于南纪。